Fase 2-beurtkrag weer ingestel(Foto: Colette Schultz) Eskom het Sondag gesê beurtkrag sal van Maandag tot Woensdag elke dag van 16:00 – 00:00 ingestel word. Die kragvoorsiener sê so ver as wat dit moontlik is, sal beurtkrag tot die aande beperk word sodat dit ŉ minimale impak op die ekonomie en bevolking kan hê. “Die beurtkrag sal gebruik word om noodreserwes deurnag aan te vul om kragopwekkingskapasiteit ŉ hupstoot te gee.” Eskom het onderneem om teen Woensdag of vroeër verdere inligting weer te gee indien daar enige beduidende veranderings plaasvind. “Twee kragopwekkingseenhede by Kriel en ŉ eenheid elk by Kendal, Komati, Lethabo, Majuba en Matla-kragstasies is sedert Saterdag in diens gestel. ŉ Kragopwekkingseenheid elk by Kendal en Kusile is afgeskakel vir herstelwerk.” Daar is tans 5 487 MW op beplande instandhouding en 14 061 MW is nie beskikbaar nie weens eenhede wat onklaar geraak het.